‘เคเค’ลุยน้ำมันหวังกำไร7%
เคเคฟันด์ ฉวยจังหวะราคาน้ำมันร่วง ออกกองทุนซื้อกองทุนที่เกี่ยวกับน้ำมัน หวังกำไร 7%
5 ต.ค. 2554

เคเคฟันด์ ฉวยจังหวะราคาน้ำมันร่วง ออกกองทุนซื้อกองทุนที่เกี่ยวกับน้ำมัน หวังกำไร 7% 
นายศุภกร สุนทรกิจ กรรมการผู้จัดการ บริษัทหลักทรัพย์จัดการลงทุน (บลจ.) เกียรตินาคิน หรือ เคเคฟันด์ กล่าวว่า ในจังหวะที่ราคาน้ำมันดิบปรับตัวลงแรง จึงออกกองทุนเปิดเคเค เจ็น ทาร์เก็ต 7%#1 มีนโยบายลงทุนในกองทุนรวมที่เกี่ยวข้องกับน้ำมัน เน้นลงทุนในหน่วยลงทุนของอีทีเอฟเฉลี่ยในรอบปีบัญชีไม่น้อยกว่า 65% ของมูลค่าทรัพย์สินสุทธิของกองทุนรวม โดยตั้งเป้าหมายสร้างผลตอบแทน 7% และเสนอขายระหว่างวันที่ 3-11 ต.ค.นี้ 
“ช่วงที่ผ่านมาราคาน้ำมันดิบปรับตัวลงมากกว่า 32% จากช่วงสูงสุดเมื่อปลายเดือน เม.ย.ที่ผ่านมา หรือปรับลงประมาณ 12.6% จากปลายเดือน ส.ค. 2554 โดยลงมายืนแถวระดับ 76 เหรียญสหรัฐต่อบาร์เรล ซึ่งถือว่าเป็นระดับที่ค่อนข้างต่ำ” นายศุภกร กล่าว
นายศุภกร ยังกล่าวอีกว่า นักลงทุนเริ่มนำเงินออกจากตลาดหุ้นและตลาดสินค้าโภคภัณฑ์ไปถือเงินสดเพิ่มขึ้นเพื่อรอดูสถานการณ์ก่อนปรับพอร์ตการลงทุน โดยคาดว่าคงใช้เวลาอีกสักระยะหนึ่งก่อนจะกลับเข้าสู่ภาวะปกติ ดังนั้น ตลาดในช่วงนี้จะยังคงมีความผันผวนอยู่ จึงแนะนำให้นักลงทุนแบ่งพอร์ตไปลงทุนในตลาดเงิน และทยอยเพิ่มสัดส่วนการลงทุนในสินทรัพย์ที่มีความเสี่ยงสูง แต่ราคาได้ปรับลงมามากแล้ว เพื่อคาดหวังผลตอบแทนที่ดีในระยะยาว
ทั้งนี้ ระหว่างวันที่ 5-11 ต.ค. บลจ.เกียรตินาคิน เสนอขายกองทุนเปิด ตราสารหนี้ 6 เดือน 3/11 โดยคาดว่า จะให้ผลตอบแทนประมาณ 3.6% ต่อปี อายุโครงการ 6 เดือน ลงทุนในตั๋วเงินคลัง พันธบัตรรัฐบาลไทย หรือพันธบัตรธนาคารแห่งประเทศไทย 1.15% เงินฝาก/บัตรเงินฝาก/ตั๋วแลกเงินของสถาบันการเงิน 40.02% และตั๋วแลกเงินของภาคเอกชนอันดับเครดิต BBB ขึ้นไป 58.83%